b'\n_START_ARTICLE_\nUniversitetet i Kabul\n_START_SECTION_\nNavn\n_START_PARAGRAPH_\nDet er noe diskusjon om navnet p\xc3\xa5 universitetet. Universitetet er offisielt kjent med det pashtunske navnet Da K\xc4\x81bul Pohant\xc5\xabn (\xd8\xaf\xda\xa9\xd8\xa7\xd8\xa8\xd9\x84 \xd9\xbe\xd9\x88\xd9\x87\xd9\x86\xd8\xaa\xd9\x88\xd9\x86). Nylig har det v\xc3\xa6rt foresl\xc3\xa5tt \xc3\xa5 bruke tre forskjellige offisielle navn p\xc3\xa5 pashto, persisk (\xd8\xaf\xd8\xa7\xd9\x86\xd8\xb4\xda\xaf\xd8\xa7\xd9\x87 \xda\xa9\xd8\xa7\xd8\xa8\xd9\x84 - D\xc4\x81neshg\xc4\x81h-e K\xc4\x81bul) og engelsk (University of Kabul); mest av alt fordi persisktalende studenter f\xc3\xb8ler seg diskriminert av det statlige forbudet av det persiske ordet for universitet. Dette f\xc3\xb8rte til et sammenst\xc3\xb8t mellom studenter og politiet i november 2008, siden de fleste persisktalende studenter krevde \xc3\xa5 fjerne forbudet mot persiske ord._NEWLINE_Tidligere hadde ministeren for kultur, informasjon, turisme og ungdomssaker, Karim Khoram, offisielt forbudt bruken av persiske uttrykk i statlige institusjoner og i statskontrollert media, og en ung journalist som jobbet for en statlig avis ble b\xc3\xb8telagt for bruk av det persiske ordet for universitet i en rapport. (Et lignende sammenst\xc3\xb8t fant sted et par uker tidligere i den hovedsakelig persisktalende byen Mazar-e Sharif nord i Afghanistan. Som et resultat av dette ble universitetets offisielle navn endret fra pashto (Pohant\xc5\xabn-e Balkh) til persisk (D\xc4\x81neshg\xc4\x81h-e Balkh).)\n_START_SECTION_\nHistorie\n_START_PARAGRAPH_\nUniversitetet i Kabul ble etablert i 1931 under styret til Mohammed Nadir Shah og dav\xc3\xa6rende statsminister Mohammad Hashim Khan, og \xc3\xa5pnet sine d\xc3\xb8rer ett \xc3\xa5r senere for studenter fra hele landet. Etter \xc3\xa5 ha dratt nytte av samarbeid med regjeringene i Frankrike, Tyskland, Russland og USA ble universitetet en av de ledende institusjonene av sitt slag i Asia, og det intellektuelle hjertet av landet. _NEWLINE_I 1960-\xc3\xa5rene var campusen fylt med studenter som tatt utdanning i utlandet, og p\xc3\xa5virket den nye generasjonen med sine tanker om temaer som kommunisme, feminisme og kapitalisme. Blant de mer kjente studentene som ble p\xc3\xa5virket i denne perioden var Ahmed Shah Massoud, Gulbuddin Hekmatyar, dr. Faiz Ahmad, og Saydal Sokhandan. _NEWLINE_Mange forskjellige politiske grupperinger ble ogs\xc3\xa5 p\xc3\xa5virket av universitetet, som for eksempel Khaliqi, Parcham, Sholay, Ikhwani etc.\n_START_SECTION_\nGjenoppbygging\n_START_PARAGRAPH_\nDet er ansl\xc3\xa5tt at det trengs 64 millioner amerikanske dollar for \xc3\xa5 gjenoppbygge universitetet til et grunnleggende niv\xc3\xa5 igjen. I januar 2004 hadde campusen bare 24 datamaskiner og et stetoskop. Som en del av dets gjenoppbyggingsprogram har Kabul University inng\xc3\xa5tt partnerskap med fire utenlandske universiteter, blant annet Purdue University og University of Arizona. I 2007 donerte Iran 800\xc2\xa0000 amerikanske dollar til odontologi-fakultetet ved Kabul University. Iran har ogs\xc3\xa5 gitt 25\xc2\xa0000 b\xc3\xb8ker til universitetet. I dag er hovedbiblioteket i universitetet det best utstyrte biblioteket i Afghanistan. Biblioteket er utstyrt med mange datamaskiner, b\xc3\xb8ker og magasiner som i hovedsak er gitt av Iran.'